El govern de Gandia instal·la dispositius anti ofegament a la xarxa d'escoletes i Centres de Majors
03 desembre 2018

## El govern de Gandia instal·la dispositius anti ofegament a la xarxa d'escoletes i Centres de Majors03 desembre 2018Última actualització: 14 juliol 2025

![](../gestion/img/_AO_6853-copia.jpg)  
  

La regidora delegada de Sanitat, Liduvina Gil; l'edil responsable d'Educació, Laura Morant; i el responsable de l'empresa "Yo te salvo", Alfons Simó, han comparegut en roda de premsa per anunciar que cadascuna de les Escoletes municipals i els centres de Convivència per a Majors, comptaran des d'aquesta setmana amb un Dechoker.  
  
El Dechoker és un dispositiu mèdic que permet l'actuació immediata en cas d'ofegament i que ajuda a complementar o substituir la maniobra Heimlich, quan no es pot realitzar de forma efectiva, sigua per falta de personal especialitzat o per limitacions intrínseques a les persones afectades, com és el cas dels més menuts o persones adultes obeses.  
  
**Liduvina Gil** ha informat que els ofegaments produeixen a Espanya una mort cada sis hores el que suposa 1.400 morts a l'any, una xifra un 25% superior als morts en accidents de trànsit. Aquest tipus d'incidents es produeixen, sobretot, en menors i persones majors de 65 anys.  
"_Amb aquesta mesura, que s'afegeix a la instal·lació dels desfibril·ladors als centres públics, col·locarem un d'aquests aparells en les set escoletes municipals i els Centres de Convivència de Corea i Roís de Corella. Tot i que les educadores i les persones que s'encarreguen d'aquests centres públics estan formades en primers auxilis, es poden produir situacions complicades. Aquests aparells estan pensats i dissenyats per a resoldre-les_".  
Gil ha informat que aquesta mateixa setmana ja es començarà a instal·lar els Dechoker i que serà l'empresa subministradora la que es farà càrrec de la formació.  
  
Per la seua banda, **Laura Morant**, ha destacat que el personal públic de les escoletes ja ha estat format en maniobres de primers auxilis però que "_introduir en els centres tot aquest tipus d'instruments que contribueixen a salvar vides és una mesura positiva i, de cara al pròxim curs, pretenem començar a implantar aquest tipus d'aparells a les aules d'infantil de les escoles de la ciutat per tal d'aconseguir augmentar la seguretat dels més menuts_".  
  
Finalment, **Alfons Simó** va explicar que l'empresa "_Yo ter salvo_" fa molt temps treballa amb la Conselleria de Sanitat i va agrair a Liduvina Gil "_la seua implicació perquè Gandia es trobe a l'avantguarda en matèria de Salut_".  
Sobre els aparells, Simó ha explicat que són instruments de fàcil ús i permeten desbloquejar les vies aèries mitjançant l'aplicació d'una mascareta unida a un dispositiu que extreu, mitjançant succió, l'element que estiga obstruint la via respiratòria.